## Quatre ‘start-ups’ resulten seleccionades en la convocatòria de l’Aeroport de Castelló per a iniciar la incubadora d’empreses de l’Agència Espacial Europea

*** Arkadia Space, Nax Solutions, ODOS Technologies i Nerva Technologies són les triades per a la primera edició del programa
* El director general d’Aerocas, Justo Vellón, destaca que l’‘ESA-BIC Valencia Region’ afavorirà el desenrotllament del sector aeroespacial**

Quatre *start-ups* han sigut seleccionades en la convocatòria pública de l’Aeroport de Castelló per a formar part de l’‘ESA-BIC Valencia Region’, la primera incubadora d’empreses de l’Agència Espacial Europea a la Comunitat Valenciana.

Així ho ha anunciat el director general de la societat pública Aerocas, Justo Vellón, que ha detallat que les companyies triades, d’entre les huit finalistes, són Arkadia Space, Nax Solutions, ODOS Technologies i Nerva Technologies. El comité de selecció l’han integrat representants de l’Agència Espacial Espanyola (AEE), l’Agència Espacial Europea (ESA), l’Aeroport de Castelló i de ValSpace.

Justo Vellón ha explicat que el següent pas és la formalització dels contractes amb les empreses perquè s’adherisquen al programa. Una vegada superat este tràmit, arrancarà la fase d’incubació de les quatre empreses emergents, que rebran assessorament i suport econòmic, legal, formatiu i tecnològic per a desenrotllar els seus projectes.

El programa d’acompanyament a estes quatre empreses tindrà una duració d’entre 12 i 24 mesos, depenent dels projectes que han presentat, i tota la formació s’impartirà en l’aeroport de Castelló.

El director general d’Aerocas ha manifestat la seua satisfacció amb l’activació de l’‘ESA-BIC Valencia Region’, “una iniciativa que fomentarà el desenrotllament del sector aeroespacial a la Comunitat Valenciana, així com posicionar l’aeroport de Castelló en l’àmbit de la innovació”.

Justo Vellón ha recordat que l’‘ESA-BIC Valencia Region’ ha sigut promogut per la Generalitat —a través de l’empresa pública Aeroport de Castelló (Aerocas), en col·laboració amb el consorci espacial valencià ValSpace i la Direcció General d’Innovació— i per l’Agència Espacial Espanyola (AEE). A més, compta amb prop de 40 entitats col·laboradores, entre organitzacions empresarials i professionals, universitats, instituts tecnològics i empreses.

El programa tindrà almenys tres edicions i permetrà impulsar un total de dotze projectes empresarials. La convocatòria per a la segona edició es llançarà a finals del present any.

**Empreses participants**

Arkadia Space està especialitzada en el desenrotllament de sistemes de propulsió espacial basats en l’ús de combustibles verds.

Nax Solutions proporciona ferramentes per a optimitzar l’eficiència agrícola mitjançant l’ús de la intel·ligència artificial i dades satel·litàries.

ODOS Technologies es dedica a aprofitar les dades satel·litàries per a millorar la sostenibilitat i l’eficiència de l’agricultura.

Nerva Technologies promou el desenrotllament de motors coet de propulsió de combustible sòlid concebuts per a la màxima eficiència en producció i cost.

Fecha: 29/01/2025